Ηλεκτροκίνητα οχήματα για το κοινό διαθέτει από σήμερα ο Δήμος Τρικκαίων.

Μετά το «λεωφορείο χωρίς οδηγό», ο Δήμος Τρικκαίων θέτει σε κυκλοφορία σε αστικό περιβάλλον πέντε ηλεκτροκίνητα οχήματα, τα οποία θα μπορούν να χρησιμοποιούν οι κάτοικοι, αλλά και οι επισκέπτες της πόλης.

Σήμερα, παρουσιάστηκαν τα δύο από αυτά, τα οποία κατασκευάστηκαν στο πλαίσιο του ευρωπαϊκού προγράμματος ELVITEN, το οποίο υλοποιεί η «e-trikala ΑΕ» με το ΕΠΙΣΕΥ (Ερευνητικό Πανεπιστημιακό Ινστιτούτο Συστημάτων Επικοινωνιών και Υπολογιστών του Εθνικού Μετσόβιου Πολυτεχνείου).

Δήμος Τρικκαίων

Το πρόγραμμα ELVITEN (Ευέλικτη Ηλεκτροκίνηση για Βιώσιμες Πόλεις) είναι τμήμα του ευρύτερου προγράμματος «HORIZON 2020» της ΕΕ.

Είναι μία δράση που υλοποιείται σε έξι ευρωπαϊκές πόλεις: Τρίκαλα, Βερολίνο, Ρώμη, Μπάρι, Γένοβα, Ρώμη, Μάλαγα. Σε συνεργασία με το ΕΠΙΣΕΥ, το πρόγραμμα ξεκίνησε να υλοποιείται τον Απρίλιο του 2018.

Σε δηλώσεις του ο πρόεδρος της e-trikala AE, Γιάννης Κωτούλας, σημείωσε: «Ήρθε η ώρα και για τους δημότες και τους επισκέπτες να χρησιμοποιήσουν τα ηλεκτροκίνητα οχήματα.

Δήμος Τρικκαίων

Οι επαγγελματίες του Δήμου Τρικκαίων τα χρησιμοποιούν εδώ και 15 μέρες.

Πρόκειται για πέντε οχήματα, τρία θα βρίσκονται στην κεντρική πλατεία και δύο θα βρίσκονται στο πάρκο του Ματσόπουλου.

Μπορεί να τα παίρνει και να τα χρησιμοποιεί οποιοσδήποτε δημότης ή επισκέπτης απλά με την επίδειξη της ταυτότητάς του. Και με ένα δίπλωμα οδήγησης μηχανής.

Είναι σφαλισμένα, έχουν πινακίδες κυκλοφορίας, είναι απολύτως νόμιμα στη χρήση τους, μπορούν να πάνε παντού, έχουν μια αυτονομία περίπου 80 χιλιομέτρων και τελική ταχύτητα περίπου τα 35 χιλιόμετρα. Θα βρίσκονται για ένα χρόνο εδώ».

Δήμος Τρικκαίων

Επίσης ο δήμαρχος Τρικκαίων, Δημήτρης Παπαστεργίου, τόνισε πως είναι μια νέα προσπάθεια και ένα νέο ευρωπαϊκό πρόγραμμα για να προωθήσουμε την ηλεκτροκίνηση.

«Τα νέα ηλεκτρικά οχήματα μπορούν να είναι λύση για τις πόλεις μας και ειδικά για επίπεδες πόλεις, όπως είναι η πόλη των Τρικάλων», σημείωσε ο δήμαρχος.

Δήμος Τρικκαίων

Με πληροφορίες ΑΠΕ-ΜΠΕ